Habagatang Sudan

Ang Habagatang Sudan, maoy usa ka nasod nga landlocked sa sidlakang Aprika. Ang kaulohan ug kinadak-ang dakbayan mao ang Juba. Giutlanan ang nasod sa Etiopia sa sidlakan; Kenya sa habagatang-sidlakan; Uganda sa habagatan; sa Demokratikong Republika sa Congo sa habagatang-kasadpan; sa Republikang Sentral Aprikano sa kasadpan; ug sa Sudan sa amihanan. Nahiapil sa Habagatang Sudan ang bakawang rehiyon sa Sudd nga naggikan sa Puting Nilo kun White Nile, ang Bahr al Jabal. Ang nasod sakop kaniadto sa Britaniko ug Ehiptoanon nga bansa, ang Anglo-Egyptian Sudan ug nahimong sakop sa Republika sa Sudan sa pagkamakinaugalingon niini niadtong 1956. Pagkahuman sa Unang Gubat Patani sa Sudan, namugna ang Southern Sudan Autonomous Region sa tuig 1972 ug mihangtod sa tuig 1983. Gisundan dayon kini sa ikaduhang gubat patani sa Sudan nga nahuman tungod sa Comprehensive Peace Agreement sa tuig 2005. Ang pagkaawtonoma sa habagatang bahin sa Sudan nahimugso sa pagkamugna sa Autonomous Government of Southern Sudan. Ang nasod mao ang kinabag-ohang nahimong gawasnong estado sa Hulyo 9, 2011. Sa Hulyo 14, 2011, nahiapil na ang maong nasod isip myembro sa Hiniusang mga Nasod. Miapil kini sa Unyong Aprikano sa Hulyo 28, 2011.

Mga nasod sa Aprika